ฟาร์มเฮ้าส์ ขนมปัง 7,500 ล้าน
“ฟาร์มเฮ้าส์ หอมกรุ่นจากเตาทุกวัน” คงเป็นวลีที่ติดหูของเราหลายคนไม่แพ้ แลคตาซอย 5 บาท  เพื่อนๆ เคยสงสัยไหมว่า..  แบรนด์ร้านอาหารจากต่างประเทศ ไม่ว่าจะเป็นเ KFC หรือ McDonald’s Pizza Hut และ The Pizza Company   พวกเขาเอาขนมปังมาจากไหน ผลิตเองหรือมีผู้ผลิตให้..
13 ก.ค. 2561

ฟาร์มเฮ้าส์ ขนมปัง 7,500 ล้าน / โดย ลงทุนแมน
“ฟาร์มเฮ้าส์ หอมกรุ่นจากเตาทุกวัน”
คงเป็นวลีที่ติดหูของเราหลายคนไม่แพ้ แลคตาซอย 5 บาท
เพื่อนๆ เคยสงสัยไหมว่า..
แบรนด์ร้านอาหารจากต่างประเทศ
ไม่ว่าจะเป็น KFC หรือ McDonald’s
Pizza Hut และ The Pizza Company
พวกเขาเอาขนมปังมาจากไหน ผลิตเองหรือมีผู้ผลิตให้..
คำตอบ คือ
ขนมปังของร้านอาหารเหล่านี้มาจากผู้ผลิตคนเดียวกัน
นั่นคือบริษัท เพรซิเดนท์ เบเกอรี่ จำกัด เจ้าของแบรนด์ ฟาร์มเฮ้าส์ นั่นเอง
บริษัทนี้มีแนวคิดการสร้างแบรนด์ขนมปังให้คนไทยรู้จักอย่างกว้างขวางได้อย่างไร
ลงทุนแมนจะเล่าให้ฟัง
ย้อนกลับไป 36 ปีที่แล้ว
ดร.เทียม โชควัฒนา ผู้วางรากฐานกิจการในเครือสหพัฒน์ เจ้าของบะหมี่กึ่งสำเร็จรูปมาม่า ผงซักฟอกเปา และสินค้าประจำวันของคนไทยมากมาย เล็งเห็นถึงปัญหา “คุณภาพของขนมปังในประเทศไทย”
ทำไมต้องขนมปัง?
ธุรกิจขนมปังสมัยก่อนเป็นอย่างไร?
สมัยนั้น กิจการเบเกอรี่ส่วนใหญ่เป็นกิจการภายในครอบครัว มีขนาดเล็ก กำลังการผลิตมีจำกัด ทำให้ตลาดเบเกอรี่บ้านเรายังไม่เป็นที่นิยม
เพราะอะไร?
สมมติว่า วันก่อนเราเดินไปซื้อขนมปังร้านอาแปะในตลาด กินแล้วอร่อยดี
มาวันนี้ขนมปังเมนูเดิม กลับมีรสเค็มติดเปรี้ยว รสชาติกลับไม่เหมือนเมื่อวาน..
แปลว่า คุณภาพของขนมปังสมัยก่อนยังไม่ได้มาตรฐานเท่าที่ควร
รวมถึง คนไทยเริ่มย้ายจากชนบทเข้ามาทำงาน หารายได้ในกรุงเทพฯ มากยิ่งขึ้น
คนไทยมีเวลาว่างต่อวันน้อยลง คุณแม่ไม่มีเวลาทำอาหาร สินค้าจำพวกเบเกอรี่น่าจะมาทดแทนได้
แต่..
ขนมปังที่กินง่าย กลับมีคนผลิตน้อย และหาซื้อได้ยาก
พอช่องว่างทางธุรกิจเป็นแบบนี้ จึงทำให้ ดร.เทียม โชควัฒนา ตัดสินใจก่อตั้งบริษัท เพรซิเดนท์ เบเกอรี่ จำกัด ขึ้นมา
จากผู้ผลิต มาม่าหมูสับ มาผลิตขนมปัง ดร.เทียม มองเห็นอะไร?
มาม่าและขนมปัง มีวัตถุดิบหลักเหมือนกันคือ แป้งสาลี รวมถึงรัฐบาลสมัยนั้น สนับสนุนอุตสาหกรรมการผลิต เพื่อทดแทนการนำเข้าสินค้าจากต่างประเทศ
แปลว่า บริษัทมีช่องทางการซื้อวัตถุดิบอยู่แล้ว เป็นทุนเดิม และยังได้รับการสนับสนุนจากรัฐบาล
มากไปกว่านั้น บริษัทยังมีฐานคู่ค้าทางธุรกิจจากเครือสหพัฒน์ ทำให้บริษัทมีช่องทางการขายและจัดจำหน่ายอย่างกว้างขวาง
ยังไม่ทันออกตัวก็ได้เปรียบแล้ว..
โจทย์ของดร.เทียมจึงมีเพียง เขาจะผลิตเบเกอรี่อย่างไรให้มีคุณภาพ มีมาตรฐาน และสร้างแบรนด์อย่างไรให้เป็นที่รู้จัก
บริษัท เพรซิเดนท์ เบเกอรี่ จำกัด จึงตั้งปรัชญาของบริษัทว่า
“เราจะผลิตขนมปังอบสดใหม่ มีคุณภาพและมีราคาที่เหมาะสม”
รวมถึงการคิดชื่อและโลโก้ของผลิตภัณฑ์
ขนมปังของคนไทยควรชื่ออะไรดี?
คำว่า “ฟาร์มเฮ้าส์” จึงถูกนำมาเป็นชื่อแบรนด์ขนมปัง
ฟาร์มเฮ้าส์ มาจากคำว่า Farm ที่แปลว่า ทุ่ง และ House ที่แปลว่า บ้าน รวมกันเป็น บ้านทุ่ง มีที่มาจากวัตถุหลักของขนมปัง คือ ทุ่งข้าวสาลี นั่นเอง
รวมถึงการเลือกใช้โลโก้รูปบ้านที่มีปล่องไฟแบบตะวันตก ให้มีกลิ่นอายของ “การอบ” ซึ่งเป็นกระบวนการหลักของการผลิตขนมปัง
ไม่น่าเชื่อว่า รายละเอียดและเรื่องราวของชื่อ โลโก้ และปรัชญาการทำขนมปังของบริษัท เพรซิเดนท์ เบเกอรี่ จะเป็นที่นิยม และกลายมาเป็นขนมปังที่คนไทยรู้จักมายาวนาน
เมื่อกิจการไปได้ดี มีความก้าวหน้าและสามารถรักษาคุณภาพได้อย่างสม่ำเสมอ
บริษัทจึงมองเห็นการเติบโต และตัดสินใจจดทะเบียนเป็นบริษัทมหาชน เพื่อขยับขยายกิจการเพิ่มเติม
ฟาร์มเฮ้าส์ กลายมาเป็นผู้ผลิตที่มีความน่าเชื่อถือของแบรนด์ต่างๆ ที่ใช้ขนมปังเป็นวัตถุดิบหลัก
รวมถึง ร้านอาหารชั้นนำอีกมากมาย
ฟาร์มเฮ้าส์ขายดีขนาดไหน?
บริษัท เพรซิเดนท์ เบเกอรี่ จำกัด (มหาชน) ในปี 2560 มีรายได้ 7,519 ล้านบาท
แปลว่า ใน 1 วัน ฟาร์มเฮ้าส์ขายขนมปังได้วันละ 20.6 ล้านบาท..
รู้หรือไม่ว่า ทุกวันนี้ถ้าเราสั่ง..
ซามูไรเบอร์เกอร์ของ McDonald’s
ซิงเกอร์เบอร์เกอร์ของ KFC
พิซซ่าของ Pizza Hut และ The Pizza Company
แบรนด์เหล่านี้จะใช้ขนมปังมาจากเจ้าเดียวกันทั้งหมดก็คือ ฟาร์มเฮ้าส์ นั่นเอง..
----------------------
<ad> หากร้านกาแฟของเราขายดี เหมือนขนมปังฟาร์มเฮ้าส์ ให้เครื่องเรียกคิวไร้สาย QTY ช่วยสิ เครื่องเรียกคิวไร้สาย QTY เปลี่ยนร้านกาแฟของคุณให้ดูโปร ลดรายจ่ายได้หลักล้านต่อปี ซื้อแล้วไม่ลดรายจ่าย รายได้ไม่เพิ่ม ยินดีคืนเงิน !
แจ้งว่ามาจากลงทุนแมน รับส่วนลด 3,000 บาท
Line : @qtyq FB : QtY : queue calling system​ Website : 
----------------------
Reference
-กรมพัฒนาธุรกิจการค้า
-สำนักงานคณะกรรมการกำกับหลักทรัพย์และตลาดหลักทรัพย์สำนักงานคณะกรรมก
-www.drthiam.org/history.html
-www.farmhouse.co.th